Adjunkspeaker wis niks van mediabeperking tydens StaatsredeDie EFF verlaat die parlement tydens die staatsrede (Februarie 2016) Lechesa Tsenoli, adjunkspeaker van die Nasionale Vergadering, het Dinsdag ontken dat hy enigiets weet van verhoogde veiligheidsmaatreëls vir die media tydens pres. Jacob Zuma se staatsrede Donderdagaand. Tsenoli is tydens ŉ perskonferensie oorval met vrae oor verhoogde sekuriteit en hoe dit die vrye beweging van die media binne die parlementêre distrik sal beïnvloed. John Steenhuisen, hoofsweep van die DA, het vroeër gesê hy is besorg oor moontlike beperkings op joernaliste op die dag van die Staatsrede, insluitend dat verslaggewers moontlik vergesel moet word en dat hulle dus nie vrylik in die parlementêre distrik sal kan rondbeweeg nie. “Hierdie onregmatige beperking beteken dat geakkrediteerde media nie toegang sal hê tot ŉ aantal geboue nie, insluitend die Marks-gebou waar talle opposisiepartye en sommige media-organisasies kantore het,” het Steenhuisen bygevoeg. Tsenoli het gesê daar is geen basis vir die beperkings op die media nie, tensy daar buitengewone redes is wat nog nie aan die lig gekom het nie. “My siening is dat ons die verantwoordelikheid moet aanvaar om seker te maak dat jul vryheid toegelaat word. Ons onderneem dat daar nie daaraan gekarring sal word nie.” Hy het bygevoeg hy is nie bewus daarvan dat verslaggewers in “mediablokke” sal moet beweeg nie, soos parlementêre personeel gekommunikeer het nie. “Ek weet nie waar kom dié idee vandaan nie,” het hy gesê en bygevoeg hy hoop die Staatsrede sal nie ontwrig word nie, ondanks die chaos die afgelope twee jaar. Verslaggewers is vantevore hardhandig behandel tydens onderonsies tussen die Ekonomiese Vryheidsvegters en parlementêre veiligheidspersoneel. Die parlementêre persgaleryvereniging het hul kommer uitgespreek dat joernaliste beperk sal word om hul pligte uit te voer, en dat die polisie ontplooi sal word om hulle te vergesel, en dat verslaggewers se bewegings ook beperk sal word indien daar ŉ ontwrigting is tydens Zuma se toespraak.